2.  ลักษณะการประกอบธุรกิจ

2.1 ความเป็นมา

บริษัทเริ่มประกอบธุรกิจผลิตลวดเหล็กแรงดึงสูง และลวดขอบล้อยาง เมื่อปี 2531 ในปี 2534
จดทะเบียนในตลาดหลักทรัพย์แห่งประเทศไทย และแปรสภาพเป็นบริษัทมหาชนจำกัดในปี 2536
โดยมีทุนจดทะเบียนเริ่มแรกชำระแล้ว 179,367,440.00 บาท (ทุนจดทะเบียน
180,000,000.00 บาท) ต่อมาในปี 2537 บริษัท ชลประทานซีเมนต์ จำกัด (มหาชน)
ได้เข้ามาเป็นผู้ถือหุ้นรายใหญ่ในสัดส่วนร้อยละ 62.42 และบริษัทได้ลงทุนเพิ่มในบริษัท ระยองไวร์
อินดัสตรีส์ จำกัด ซึ่งเป็นบริษัทย่อยของบริษัทในสัดส่วนร้อยละ 99.99 ในปี 2538 และในปี 2541
มีการเปลี่ยนแปลงโครงสร้างผู้ถือหุ้นใหญ่ โดยบริษัท เอ๊กก้า โฮลดิ้ง จำกัด
เข้ามาถือหุ้นรายใหญ่แทนบริษัท ชลประทานซีเมนต์ จำกัด (มหาชน)
ปัจจุบันบริษัทย่อยได้ลงนามในสัญญาปรับโครงสร้างหนี้กับเจ้าหนี้เรียบร้อยแล้ว
และบริษัทได้เข้าสู่ขบวนการฟื้นฟูกิจการและศาลได้มีคำสั่งเห็นชอบกับแผนฟื้นฟูกิจการแล้วเมื่อวันที่ 21
มิถุนายน 2544 โดยมี นายพีรพันธุ์ พาลุสุข เป็นผู้บริหารแผนฟื้นฟูกิจการ ต่อมา ในวันที่ 27
กันยายน 2544 ผู้บริหารแผนได้มีมติให้ลดทุนจดทะเบียนที่ยังไม่ได้นำออกจำหน่ายจำนวน
632,560.00 บาท ออกจากทุนจดทะเบียนของบริษัท 180,000,000.00 บาท
ให้คงเหลือเท่ากับทุนจดทะเบียนที่ออกและเรียกชำระแล้วจำนวน 179,367,440.00 บาท
และให้เพิ่มทุนจดทะเบียนของบริษัทจาก 179,367,440.00 บาทเป็น 2,179,367,440.00 บาท
โดยออกหุ้นสามัญ จำนวน 200,000,000 หุ้น มูลค่าที่ตราไว้หุ้นละ 10 บาท รวม 2,000 ล้านบาท
เสนอขายให้กับผู้ถือหุ้นเดิมในราคา 0.001 บาทต่อหุ้น ภายหลังจากการเพิ่มทุนแล้ว
บริษัทได้ทำการลดทุนจดทะเบียนเฉพาะส่วนที่เพิ่มขึ้นเป็นจำนวน 190,000,000 หุ้น ณ ปัจจุบันบริษัท
มีทุนจดทะเบียนชำระแล้วทั้งสิ้น 279,367,440.00 บาท คิดเป็น 27,936,744 หุ้น

ในปีที่ผ่านมาบริษัทและบริษัทย่อย
ไม่มีการเปลี่ยนแปลงและพัฒนาการที่สำคัญเกี่ยวกับการเปลี่ยนแปลงอำนาจในการควบคุมบริษัทและบริษัทย่อย
แต่อย่างใด

1.  ภาพรวมการประกอบธุรกิจของบริษัทและบริษัทย่อย

บริษัท และบริษัทย่อยคือ บริษัท ระยองไวร์ อินดัสตรีส์ จำกัด
มีการประกอบธุรกิจลวดเหล็กแรงดึงสูงชนิดเส้นเดี่ยว (PC-wire)
เป็นผลิตภัณฑ์ที่ใช้ในการผลิตเสาเข็ม เสาไฟฟ้า แผ่นพื้นสำเร็จรูป ลวดเหล็กแรงดึงสูงชนิดตีเกลียว
(PC-Strand) เป็นผลิตภัณฑ์ที่ใช้ในการก่อสร้างขนาดใหญ่ เช่น คานสะพาน เสาเข็มขนาดใหญ่
ลวดขอบล้อยาง (Tyre Bead Wire) เป็นผลิตภัณฑ์ที่ใช้ในอุตสาหกรรมยานยนต์ และ
ลวดเชื่อมไฟฟ้า (Welding Wire) เป็นผลิตภัณฑ์ที่ใช้ในอุตสาหกรรมเชื่อมโลหะ และ บริษัท
อีสเทิร์นไวร์ จำกัด (มหาชน) ได้หยุดการผลิตสินค้าทุกผลิตภัณฑ์ที่โรงงานบางปะกง ตั้งแต่กลางปี
2541 จนถึงปัจจุบัน

3.  โครงสร้างรายได้

สืบเนื่องจากที่บริษัทได้หยุดการผลิตสินค้าทุกผลิตภัณฑ์ที่โรงงานบางปะกงตั้งแต่กลางปี 2541
เป็นต้นมา บริษัทย่อยจึงเป็นผู้ผลิตสินค้าเพื่อจำหน่ายให้กับลูกค้าโดยตรง
และจำหน่ายให้กับบริษัทแต่เพียงผู้เดียว บริษัทและบริษัทย่อยจึงมีรายได้จากการประกอบธุรกิจ
ดังต่อไปนี้

  (หน่วย : ล้านบาท)

+----------------------+--------------+---------------+---------------+
| รายการ               | ปี 2546       | ปี 2545        | ปี 2544        |
+----------------------+--------------+---------------+---------------+
| มูลค่าการจำหน่ายรวม     | 579.30       | 467.65        | 421.80        |
+----------------------+--------------+---------------+---------------+
| อัตราเพิ่ม (ลด)         | 23.87        | 10.83         | 46.97         |
|                      |              |               |               |
| ของมูลค่าการจำหน่าย (%) |              |               |               |
+----------------------+--------------+---------------+---------------+

4.  เป้าหมายการดำเนินธุรกิจ

ปัจจุบัน บริษัทฯได้ปฏิบัติตามแผนฟื้นฟูกิจการครบถ้วนแล้ว
คงเหลือแต่กรณีเจ้าหนี้ที่ยังมีปัญหาในการชำระหนี้เพียงรายเดียว
ซึ่งผู้บริหารแผนได้วางไว้ต่อศาลล้มละลายกลางเพื่อชำระหนี้ตามแผนเรียบร้อยแล้ว
ดังนั้นศาลล้มละลายกลางจึงมีคำสั่งให้ยกเลิกการฟื้นฟูกิจการของบริษัท เมื่อวันที่ 10 มีนาคม 2547

ส่วนบริษัทย่อยอยู่ระหว่างการแก้ไขสัญญาปรับปรุงโครงสร้างหนี้ฉบับใหม่
ซึ่งคาดว่าจะแล้วเสร็จในเดือนมีนาคม 2547 ซึ่งจะทำให้บริษัทและบริษัทย่อย
มีฐานะทางการเงินที่มั่นคงขึ้น
ดังนั้นบริษัทย่อยจึงมีเป้าหมายที่จะขยายธุรกิจทั้งในการปรับปรุงพัฒนาเครื่องจักร
และการขยายกำลังการผลิตให้เพิ่มขึ้น